**Σχολικός εκφοβισμός και εθνοπολιτισμική προέλευση: Η οπτική των διευθυντών των σχολικών μονάδων**

**Σαμσάρη Ελένη**

*Εκπαιδευτικός Ειδικής Αγωγής, MΕd., Διδάκτωρ του Τμήματος Επιστημών της Εκπαίδευσης και Κοινωνικής Εργασίας του Παν/μίου Πατρών*

**elenisams@gmail.com**

**&**

**Σαμσάρης Πέτρος**

*Διευθυντής 2ου Γυμνασίου Σερρών, Διδάκτωρ Φιλοσοφικής Σχολής του Παν/μίου Ιωαννίνων, Διδάσκων στο Διεθνές Πανεπιστήμιο της Ελλάδος*

**psamsaris@sch.gr**

**Περίληψη**

Στις μέρες μας ο σχολικός εκφοβισμός αναδεικνύεται ως ένα σημαντικό κοινωνικό ζήτημα, με αποτέλεσμα πολλές μελέτες να έχουν εστιάσει προσφάτως στη διερεύνηση των ποικίλων διαστάσεών του. Μία από αυτές είναι η σχέση ανάμεσα στο σχολικό εκφοβισμό και την εθνοπολιτισμική ετερότητα, η οποία θεωρείται ιδιαίτερα πολύπλοκη. Αν και πρόσφατες έρευνες δίνουν έμφαση στις στάσεις και τη δράση των εκπαιδευτικών απέναντι σε περιστατικά εκφοβισμού που συνδέονται με τις πολιτισμικές διαφορές, δεν έχει διερευνηθεί επαρκώς η οπτική των διευθυντών των σχολικών μονάδων απέναντι στο ζήτημα. Σκοπός της παρούσας έρευνας είναι να εξετάσει τις στάσεις των διευθυντών των σχολικών μονάδων απέναντι σε επεισόδια εκφοβισμού όπου συμμετέχουν μαθητές με πολιτισμικές ιδιαιτερότητες. Στην έρευνα συμμετείχαν 52 διευθυντές σχολικών μονάδων (n=52) Πρωτοβάθμιας και Δευτεροβάθμιας Εκπαίδευσης οι οποίοι συμπλήρωσαν ένα ερωτηματολόγιο αυτοαναφοράς που συντάχθηκε για τις ανάγκες της έρευνας. Τα αποτελέσματα της έρευνας έδειξαν ότι οι συμμετέχοντες θεωρούσαν οι αλλοδαποί μαθητές δέχονται εκφοβισμό με μεγαλύτερη συχνότητα σε σύγκριση με τους γηγενείς. Ωστόσο, δε βρέθηκε στατιστική σημαντική διαφορά ως προς την αντίληψη των διευθυντών για τη συχνότητα εκφοβιστικής συμπεριφοράς που ασκούν γηγενείς και αλλοδαποί μαθητές ως θύτες. Στατιστική σημαντική διαφορά βρέθηκε στον τρόπο διαχείρισης των περιστατικών εκφοβισμού όπου εμπλέκονται γηγενείς και αλλοδαποί μαθητές ως προς το φύλο των διευθυντών. Τα ευρήματα της παρούσας έρευνας προσφέρουν χρήσιμες κατευθύνσεις για την ουσιαστική συμβολή των διευθυντών των σχολείων στην εξάλειψη του φαινομένου.

**Λέξεις-κλειδιά:** σχολικός εκφοβισμός, εθνοπολιτισμική ετερότητα, στάσεις διευθυντών.